LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ MINISTRO 2010 M. SAUSIO 29 D. ĮSAKYMO NR. 1K-022 „DĖL VYKDYMO ATASKAITŲ“ PAKEITIMO

2015 m. kovo 6 d. Nr. 1K – 096

Vilnius

1. P a k e i č i u Lietuvos Respublikos finansų ministro 2010 m. sausio 29 d. įsakymą Nr. 1K-022 „Dėl vykdymo ataskaitų“ ir jį išdėstau nauja redakcija:

„LIETUVOS RESPUBLIKOS FINANSŲ MINISTRAS

ĮSAKYMAS

DĖL VYKDYMO ATASKAITŲ

Vadovaudamasis Lietuvos Respublikos biudžeto sandaros įstatymo 35 straipsnio 5 dalimi, 36 straipsnio 4 dalimi, Lietuvos Respublikos viešojo sektoriaus atskaitomybės įstatymo 29 straipsnio 2 dalimi, Lietuvos Respublikos valstybės skolos įstatymo 12 straipsnio 1 dalimi, Rezervinio (stabilizavimo) fondo nuostatų, patvirtintų Lietuvos Respublikos Seimo 2002 m. gegužės 30 d. nutarimu Nr. IX-912 „Dėl Rezervinio (stabilizavimo) fondo nuostatų patvirtinimo“, 34 punktu, Privatizavimo fondo lėšų naudojimo tvarkos aprašo, patvirtinto Lietuvos Respublikos Vyriausybės 1998 m. vasario 6 d. nutarimu Nr. 152 „Dėl Privatizavimo fondo lėšų naudojimo tvarkos aprašo patvirtinimo“, 14 punktu ir Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių, patvirtintų Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“, 45 punktu:

1.	T v i r t i n u pridedamas:

1.1. Valstybės biudžeto ir suvestinio savivaldybių biudžetų vykdymo ataskaitų rinkinių sudarymo taisykles.

1.2.	Valstybės biudžeto vykdymo ataskaitų rinkinio ataskaitų formas:

1.2.1. Lietuvos Respublikos valstybės biudžeto pajamų ir išlaidų plano vykdymo 20__m.______d. ataskaita (Nr. 1);

1.2.2. Lietuvos Respublikos valstybės biudžeto išlaidų sąmatos vykdymo 20__ m. _____ d. ataskaita (pagal valstybės funkcijas) (Nr. 2);

1.2.3. Lietuvos Respublikos valstybės biudžeto išlaidų sąmatos vykdymo 20__ m. ___ d. ataskaita (pagal valstybės funkcijas ir ekonominę klasifikaciją) (Nr. 3);

1.2.4. Lietuvos Respublikos valstybės biudžeto išlaidų sąmatos vykdymo 20__ m. ____ d. ataskaita (teismai) (Nr. 4);

1.2.5. Lietuvos Respublikos Vyriausybės rezervo panaudojimo ataskaita pagal 20_ m. gruodžio 31 d. duomenis (Nr. 5);

1.2.6. Biudžetinių įstaigų pajamų įmokų į valstybės biudžetą, valstybės biudžeto pajamų iš mokesčių dalies ir kitų lėšų, įstatymais ir kitais teisės aktais skiriamų programoms finansuoti, 20__ m. gruodžio 31 d. ataskaita (pagal asignavimų valdytojus) (Nr. 6);

1.2.7. Lietuvos Respublikos valstybės biudžeto specialios tikslinės dotacijos savivaldybių biudžetams ataskaita pagal 20__ m. gruodžio 31 d. duomenis (Nr. 7);

1.2.8. Lietuvos Respublikos prognozuotų valstybės biudžeto specialių tikslinių dotacijų savivaldybių biudžetams ataskaita pagal 20__ m. gruodžio 31 d. duomenis (Nr. 8);

1.2.9. Lietuvos Respublikos valstybės biudžeto bendrosios dotacijos kompensacijos savivaldybių biudžetams ataskaita pagal 20__ m. gruodžio 31 d. duomenis (Nr. 9);

1.2.10. Perkeltų viršplaninių ir nepanaudotų įmokų į valstybės biudžetą, nurodytų Biudžeto sandaros įstatymo 2 straipsnio 16 dalies 1 ir 2 punktuose, skirtų programoms finansuoti, ataskaita pagal 20__ m. gruodžio 31 d. duomenis (Nr. 10);

1.2.11. Valstybės investicijų programos vykdymo 20__ m. gruodžio 31 d. ataskaita (pagal investavimo sritis) (Nr. 11);

1.2.12. Vyriausybės skolinimosi, skolos ir garantuotos skolos limitų ataskaita pagal 20__m. gruodžio 31 d. duomenis (Nr. 1SL);

1.2.13. Valstybės biudžeto vykdymo ataskaitų aiškinamojo rašto formą (Nr. AR).

1.3. Suvestinio savivaldybių biudžetų vykdymo ataskaitų rinkinio ataskaitų formas:

1.3.1. Lietuvos Respublikos savivaldybių biudžetų pajamų ir išlaidų plano vykdymo 20__ m. ___ d. ataskaita (Nr. 1-s);

1.3.2. Lietuvos Respublikos savivaldybių biudžetų išlaidų sąmatos vykdymo 20__ m. ___ d. ataskaita (pagal valstybės funkcijas ir ekonominę klasifikaciją) (Nr. 2-s).

1.4. Valstybės išteklių fondų ataskaitų formas:

1.4.1. Privatizavimo fondo lėšų sąmatos vykdymo ataskaita pagal 2014 m. gruodžio 31 d. duomenis (Nr. 14);

1.4.2. Rezervinio (stabilizavimo) fondo lėšų sąmatos vykdymo ataskaita pagal 2014 m. gruodžio 31 d. duomenis (Nr. 15);

1.4.3. Privatizavimo fondo lėšų sąmatos vykdymo ataskaita pagal 20__ m. gruodžio 31 d. duomenis (Nr. PF);

1.4.4. Rezervinio (stabilizavimo) fondo lėšų sąmatos vykdymo ataskaita pagal 20__ m. gruodžio 31 d. duomenis (Nr. RSF).

1.5. Kitas ataskaitų formas:

1.5.1. Lietuvos Respublikos valstybės skolos 20__ m. gruodžio 31 d. ataskaita pagal priemonių tipus (Nr. S-1);

1.5.2. Lietuvos Respublikos valstybės skolos 20__ m. gruodžio 31 d. ataskaita pagal kreditorius (Nr. S-2.);

1.5.3. Lietuvos Respublikos valstybės skolos 20__ m. gruodžio 31 d. ataskaita pagal sektorius (Nr. S-3);

1.5.4. Valstybės perskolinamų paskolų 20__ m. gruodžio 31 d. ataskaita (Nr. S-4);

1.5.5. Suteiktų valstybės garantijų 20__ m. gruodžio 31 d. ataskaita (Nr. S-5).

2. N u s t a t a u, kad metinis valstybės biudžeto vykdymo ataskaitų rinkinys, parengtas pagal šio įsakymo 1.2 papunktyje patvirtintas formas, skelbiamas Lietuvos Respublikos finansų ministerijos interneto svetainėje.“

2. N u s t a t a u, kad:

2.1. šis įsakymas, išskyrus šiuo įsakymu nauja redakcija išdėstyto įsakymo 1.4.1 ir 1.4.2 papunkčius, taikomas rengiant vykdymo ataskaitas už 2015 metų ir vėlesnius ataskaitinius laikotarpius.

2.2. šiuo įsakymu nauja redakcija išdėstyto įsakymo 1.4.1 ir 1.4.2 papunkčiai taikomi rengiant vykdymo ataskaitas už 2014 metus.

Finansų ministras	Rimantas Šadžius

PATVIRTINTA

Lietuvos Respublikos finansų ministro

2010 m. sausio 29 d. įsakymu Nr. 1K-022

(Lietuvos Respublikos finansų ministro

2015 m. kovo 6 d. įsakymo Nr. 1K-096

redakcija)

VALSTYBĖS BIUDŽETO IR SUVESTINIO SAVIVALDYBIŲ BIUDŽETŲ VYKDYMO ATASKAITŲ RINKINIŲ SUDARYMO TAISYKLĖS

I SKYRIUS

BENDROSIOS NUOSTATOS

1.	Valstybės biudžeto ir suvestinio savivaldybių biudžetų vykdymo ataskaitų rinkinių sudarymo taisyklėse (toliau – Taisyklės) reglamentuojama:

1.1.	valstybės biudžeto vykdymo ataskaitų rinkinio rengimo ir teikimo tvarka ir terminai;

1.2.	suvestinio savivaldybių biudžetų vykdymo ataskaitų rinkinio rengimo ir teikimo tvarka ir terminai.

2.	Taisyklėse vartojamos sąvokos suprantamos taip, kaip jos apibrėžtos Lietuvos Respublikos biudžeto sandaros įstatyme ir Lietuvos Respublikos viešojo sektoriaus atskaitomybės įstatyme.

3.	Lietuvos Respublikos finansų ministerija rengia ir Lietuvos Respublikos Vyriausybei Taisyklėse nustatyta tvarka ir terminais teikia valstybės biudžeto vykdymo ataskaitų rinkinį ir suvestinio savivaldybių biudžetų vykdymo ataskaitų rinkinį.

4.	Valstybės biudžeto ir suvestinio savivaldybių biudžetų vykdymo ataskaitų rinkiniuose pateikiama informacija apie:

4.1.	valstybės biudžeto ir savivaldybių biudžetų pajamų rūšis, šaltinius ir išlaidų dydį;

4.2.	valstybės biudžeto vykdymo rezultatus ir savivaldybių biudžetų pajamų vykdymą;

4.3.	Lietuvos Respublikos Vyriausybės vykdomas programas, asignavimų paskirstymą, naudojimą ir nepanaudojimo priežastis;

4.4.	valstybės biudžeto lėšų naudojimą pagal paskirtį ir biudžeto pajamų gavimą programų finansavimą reglamentuojančiuose teisės aktuose nustatytais dydžiais;

4.5.	Lietuvos Respublikos Vyriausybės ir savivaldybių laikymąsi atitinkamų metų Lietuvos Respublikos valstybės biudžeto ir savivaldybių biudžetų finansinių rodiklių patvirtinimo įstatyme (toliau – Finansinių rodiklių patvirtinimo įstatymas) nustatytų skolinimosi ir skolos limitų.

5.	Valstybės biudžeto vykdymo ataskaitos ir suvestinio savivaldybių biudžetų vykdymo ataskaitos sudaromos taikant pinigų apskaitos principą ir duomenys pateikiami eurais, įsakymu, kuriuo patvirtintos šios Taisyklės, patvirtintose ataskaitų formose nurodytu tikslumu.

II SKYRIUS

VALSTYBĖS BIUDŽETO VYKDYMO ATASKAITŲ

RINKINIO RENGIMAS IR TEIKIMAS

6.	Valstybės biudžeto vykdymo ataskaitų rinkinys yra:

6.1.	biudžetinių metų (metinis);

6.2.	biudžetinių metų tam tikro laikotarpio (augančiomis sumomis nuo metų pradžios – I ketvirčio, pusmečio, devynių mėnesių).

7.	Metinis valstybės biudžeto vykdymo ataskaitų rinkinys rengiamas užpildant įsakymo, kuriuo patvirtintos šios Taisyklės, 1.2 papunktyje patvirtintas ataskaitų formas.

8.	I ketvirčio, pusmečio, devynių mėnesių valstybės biudžeto vykdymo ataskaitų rinkinys rengiamas užpildant įsakymu, kuriuo patvirtintos šios Taisyklės, patvirtintas ataskaitų formas:

8.1.	1.2.1 – 1.2.4 papunkčiuose patvirtintas ataskaitų formas;

8.2.	valstybės biudžeto vykdymo ataskaitų aiškinamojo rašto sutrumpintą formą, kurioje pateikiami pajamų prognozės vykdymo analizės ir biudžetinių įstaigų vykdomų programų nevykdymo priežasčių analizės rezultatai, ir kuri parengiama ir pridedama tik prie pirmojo pusmečio ataskaitų rinkinio.

9.	Valstybės biudžeto vykdymo ataskaitų rinkinio ataskaitų formose, kuriose yra skiltis:

9.1.	„Planas“ – rodomi atitinkamų metų Finansinių rodiklių patvirtinimo įstatymu patvirtinti finansiniai rodikliai;

9.2.	„Planas su leistinais patikslinimais“ – rodomas asignavimų plano patikslinimas, vadovaujantis Lietuvos Respublikos biudžeto sandaros įstatymu, atitinkamų metų Finansinių rodiklių patvirtinimo įstatymu ir kitais programų finansavimą reglamentuojančiais teisės aktais;

9.3.	„Vykdymas“ – rodomi Valstybinės mokesčių inspekcijos prie Lietuvos Respublikos finansų ministerijos, Muitinės departamento prie Lietuvos Respublikos finansų ministerijos, Lietuvos Respublikos finansų ministerijos Valstybės iždo departamento tvarkomų įplaukų, priskirtų valstybės biudžeto pajamoms, buhalterinės apskaitos duomenys ir valstybės biudžeto asignavimų valdytojų pateikti gautų asignavimų panaudojimo duomenys.

10.	I ketvirčio, pusmečio, devynių mėnesių valstybės biudžeto vykdymo ataskaitų rinkiniai parengiami per 45 dienas pasibaigus ataskaitiniam laikotarpiui.

11.	Vadovaujantis Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių, patvirtintų Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“ (toliau – Lietuvos Respublikos valstybės biudžeto ir savivaldybių biudžetų sudarymo ir vykdymo taisyklės), 11 punktu, einamųjų metų pirmojo pusmečio valstybės biudžeto vykdymo ataskaitų rinkinys teikiamas Lietuvos Respublikos Vyriausybei kartu su kitų metų Finansinių rodiklių patvirtinimo įstatymo projektu.

12.	Vadovaujantis Lietuvos Respublikos viešojo sektoriaus atskaitomybės įstatymo 32 straipsnio 5 dalimi, metinis valstybės biudžeto vykdymo ataskaitų rinkinys teikiamas Lietuvos Respublikos Vyriausybei ne vėliau kaip iki kitų metų kovo 15 dienos ir skelbiamas Lietuvos Respublikos finansų ministerijos interneto svetainėje.

13.	Parengti valstybės biudžeto vykdymo ataskaitų rinkiniai elektroniniu būdu pateikiami Lietuvos statistikos departamentui.

14.	Metinis valstybės biudžeto vykdymo ataskaitų rinkinys gali būti tikslinamas atsižvelgiant į Valstybės kontrolės valstybinio audito metu pastebėtas klaidas ir rekomendacijas bei asignavimų valdytojų ne vėliau kaip iki kitų metų gegužės 31 dienos pateiktas patikslintas Lietuvos Respublikos valstybės biudžeto išlaidų sąmatos vykdymo ataskaitas, parengtas pagal įsakymu, kuriuo patvirtintos šios Taisyklės, patvirtintas Lietuvos Respublikos valstybės biudžeto išlaidų sąmatos vykdymo ataskaitų formas.

III SKYRIUS

SUVESTINIO SAVIVALDYBIŲ BIUDŽETŲ VYKDYMO ATASKAITŲ RINKINIO RENGIMAS IR TEIKIMAS

15.	Suvestinis savivaldybių biudžetų vykdymo ataskaitų rinkinys yra:

15.1.	biudžetinių metų (metinis);

15.2.	biudžetinių metų tam tikro laikotarpio (augančiomis sumomis nuo metų pradžios – I ketvirčio, pusmečio, devynių mėnesių).

16.	Suvestinis savivaldybių biudžetų vykdymo ataskaitų rinkinys rengiamas užpildant įsakymu, kuriuo patvirtintos šios Taisyklės, patvirtintas suvestinio savivaldybių biudžetų vykdymo ataskaitų rinkinio ataskaitų formas, remiantis duomenimis, gautais iš Lietuvos Respublikos finansų ministerijai pateiktų savivaldybių ataskaitų pagal ataskaitų formas, patvirtintas Lietuvos Respublikos finansų ministro 2011 m. lapkričio 11 d. įsakymu Nr. 1K-361 „Dėl Savivaldybės biudžeto vykdymo ir skolinių įsipareigojimų statistinių ataskaitų teikimo finansų ministerijai taisyklių ir ataskaitų formų patvirtinimo“.

17.	Metiniame suvestiniame savivaldybių biudžetų vykdymo ataskaitų rinkinyje pateikiama papildoma informacija apie savivaldybių biudžetų prognozuotų pajamų, nustatytų atitinkamų metų Finansinių rodiklių patvirtinimo įstatyme, vykdymą, apie savivaldybių biudžetų lėšomis išlaikomų įstaigų mokėtinas ir gautinas sumas, nurodoma kaip savivaldybės laikosi atitinkamų metų Finansinių rodiklių patvirtinimo įstatyme nustatytų skolinimosi limitų.

18.	I ketvirčio, pusmečio, devynių mėnesių suvestiniai savivaldybių biudžetų vykdymo ataskaitų rinkiniai parengiami per 45 dienas pasibaigus ataskaitiniam laikotarpiui.

19.	Metinis suvestinis savivaldybių biudžetų vykdymo ataskaitų rinkinys parengiamas ne vėliau kaip iki kitų metų kovo 15 dienos.

20.	Parengti suvestiniai savivaldybių biudžetų vykdymo ataskaitų rinkiniai elektroniniu būdu pateikiami Lietuvos statistikos departamentui.

21.	Metinis suvestinis savivaldybių biudžetų vykdymo ataskaitų rinkinys pateikiamas Lietuvos Respublikos Vyriausybei kartu su metiniu valstybės biudžeto vykdymo ataskaitų rinkiniu.

____________________

Forma Nr. AR patvirtinta Lietuvos Respublikos finansų ministro 2010 m. sausio 29 d. įsakymu Nr. 1K-022 (Lietuvos Respublikos finansų ministro 2015 m. kovo 6 d. įsakymo Nr. 1K-096 redakcija)

VALSTYBĖS BIUDŽETO VYKDYMO ATASKAITŲ

AIŠKINAMASIS RAŠTAS

___________

(metinis, pusmečio)

__________

(data)

I SKYRIUS

BENDROSIOS NUOSTATOS

(Šiame skyriuje nurodomi teisės aktai, kuriais vadovaujantis parengtas valstybės biudžeto vykdymo ataskaitų rinkinys, ataskaitų rinkinio rengimo tikslas ir subjektas, atsakingas už ataskaitų rinkinio parengimą).

II skyrius

Apskaitos politika

(Šiame skyriuje nurodomi apskaitos principai, kurie buvo taikyti rengiant ataskaitų rinkinį).

III SKYRIUS

VALSTYBĖS BIUDŽETO PAJAMŲ VYKDYMAS

(Šiame skyriuje pateikiama informacija apie valstybės biudžeto planuotų pajamų vykdymą pagal pajamų rūšis, pagrindinių mokesčių surinkimo užduočių vykdymą lėmę veiksniai ir analizė, negautos pajamos dėl mokesčių lengvatų taikymo, mokesčių nepriemokos, kita reikšminga informacija).

IV SKYRIUS

VALSTYBĖS BIUDŽETO IŠLAIDŲ VYKDYMAS

(Šiame skyriuje analizuojami valstybės biudžeto išlaidų vykdymo duomenys pagal valstybės funkcijas, finansavimo šaltinius, skirtų asignavimų nepanaudojimo priežastys. Pateikiama informacija apie padidintą asignavimų planą, kai viršijamos Seimo patvirtintos asignavimų sumos, apie skirtas specialiąsias tikslines dotacijas ir bendrosios dotacijos kompensacijas savivaldybių biudžetams, nepanaudotą programų asignavimų dalį, kurią sudaro Europos Sąjungos ir kitos gaunamos tarptautinės finansinės paramos ir bendrojo finansavimo lėšos, perkeltas viršplanines ir nepanaudotas biudžetinių įstaigų pajamų įmokas į valstybės biudžetą, Valstybės investicijų programos (pagal investavimo sritis) vykdymą, Vyriausybės skolinimosi, skolos ir garantuotos skolos limitus, kita reikšminga informacija).

V SKYRIUS

BAIGIAMOSIOS NUOSTATOS

(Šiame skyriuje pateikiama informacija apie biudžeto vykdymo rezultatus, Europos Sąjungos ir kitos tarptautinės finansinės paramos įplaukas ir mokėjimus, valstybės biudžeto ir skolintų lėšų likučius valstybės iždo sąskaitose).

priedai:

1.	Informacija apie valstybės biudžeto 20__ metų pajamų plano įvykdymą.

2.	Informacija apie valstybės biudžeto 20__ metų išlaidas pagal valstybės funkcijas.

3.	Informacija apie asignavimų valdytojų 20__ metais vykdomoms programoms skirtų asignavimų nepanaudojimo priežastis.

4.	Informacija apie mokesčių, skirtų valstybės biudžetui, nepriemokas 20__ m.

5.	Informacija apie 20__ m. padidintą asignavimų planą, kai viršijamos Seimo patvirtintos asignavimų sumos.

6.	Informacija apie valstybės biudžeto ir skolintų lėšų likučius bankų sąskaitose ir baigiamas apyvartas.

7.	Informacija apie Europos Sąjungos ir kitos tarptautinės finansinės paramos įplaukas ir mokėjimus pagal finansavimo šaltinius 20__ m.

8.	Suvestinė pažyma apie valstybės biudžeto asignavimų valdytojų mokėtinas ir gautinas sumas 20__ m. gruodžio 31 d.

9.	Informacija apie 20__ m. valstybės biudžeto specialiąsias tikslines dotacijas ir bendrosios dotacijos kompensacijas, skirtas savivaldybių biudžetams (pagal valstybės funkcijas).

10.	Informacija apie 20__ m. nepanaudotą programų asignavimų dalį, kurią sudaro Europos Sąjungos ir kitos tarptautinės finansinės paramos lėšos

11.	Informacija apie 20__ m. nepanaudotą programų asignavimų dalį, kurią sudaro bendrojo finansavimo lėšos

_______________________

Valstybės biudžeto vykdymo

ataskaitų aiškinamojo rašto

3 priedas

(Informacijos apie asignavimų valdytojų 20__ metais vykdomoms programoms skirtų asignavimų nepanaudojimo priežastis forma)

INFORMACIJA

APIE ASIGNAVIMŲ VALDYTOJŲ 20__METAIS VYKDOMOMS PROGRAMOMS SKIRTŲ ASIGNAVIMŲ NEPANAUDOJIMO PRIEŽASTIS

(parengta iš asignavimų valdytojų pateiktų aiškinamųjų raštų, analizuojamos valstybės biudžeto ir Europos Sąjungos ir kitos tarptautinės finansinės paramos lėšomis finansuojamos programos)

Nepanaudotos lėšos

(tūkst. eurais)

I. ASIGNAVIMŲ VALDYTOJAS (pvz., APLINKOS MINISTERIJA)

Programos pavadinimas: (pvz., Bendrosios aplinkos politikos įgyvendinimo koordinavimo programa (1.1):

Asignavimų planas su leistinais patikslinimais:

Vykdymas:

Skirtumas:

Pagrindinės asignavimų nepanaudojimo priežastys:

Programos pavadinimas: (pvz., Apleistų pastatų tvarkymo programa (1.4):

Asignavimų planas su leistinais patikslinimais:

Vykdymas:

Skirtumas:

Pagrindinės asignavimų nepanaudojimo priežastys:

II. ASIGNAVIMŲ VALDYTOJAS

Ir t. t.